“แอพเพิล เวลธ์”ชี้ SET มิ.ย. ลุ้นทดสอบ 1,480 หากน้ำมันยืนเหนือ 50 เหรียญฯ
"แอพเพิล เวลธ์"ชี้ SET มิ.ย. ลุ้นทดสอบ 1,480 หากน้ำมันยืนเหนือ 50 เหรียญฯ
2 มิ.ย. 2559

นายอภิชัย เรามานะชัย รองกรรมการผู้จัดการฝ่ายวิเคราะห์หลักทรัพย์ บล.แอพเพิล เวลธ์ เปิดเผยว่า แนวโน้มดัชนีตลาดหุ้นไทยในเดือนมิ.ย.59 จะแกว่งตัวในกรอบ 1,380-1,430 จุด  แต่ในกรณีที่ราคาน้ำมันในตลาดโลกสามารถยืนเหนือระดับ 50 เหรียญสหรัฐ/บาร์เรล ได้อาจจะส่งให้ Upside ดัชนีฯขึ้นได้ถึงระดับ 1,460-1,480 จุด
“ประเด็นสำคัญที่ต้องติดตามในเดือนมิ.ย. นี้ คือ การประชุมของกลุ่มประเทศผู้ส่งออกน้ำมัน (OPEC) ในวันที่ 2 มิ.ย. , การประชุมเฟด 14-15 มิ.ย. และประชามติ Brexit 23 มิ.ย. นี้ว่าอังกฤษจะออกจากกลุ่มยูโรหรือไม่ ส่วนประเด็นการขึ้นดอกเบี้ยสหรัฐในมิ.ย. หรือก.ค. นี้ ผลกระทบต่อตลาดหุ้นไทยน่าจะจำกัดเนื่องจากตั้งแต่ต้นปีนักลงทุนต่างชาติซื้อสุทธิเพียง 1.6 หมื่นล้านบาท  แต่อาจจะมีความผันผวนในตลาดพันธบัตร”นายอภิชัยกล่าว
นายอภิชัย กล่าวว่า สำหรับกลยุทธ์การลงทุนแนะนำ Selective Buy เนื่องจากตลาดหุ้น และสินทรัพย์เสี่ยงอื่น ๆ เช่น ราคาสินค้าโภคภัณฑ์ , ราคาน้ำมัน อาจจะมีความผันผวนระยะสั้นในช่วงธนาคารกลางสหรัฐ (เฟด) ปรับขึ้นอัตราดอกเบี้ย
โดยแนะนำซื้อลงทุนหุ้นกลุ่มธนาคารพาณิชย์ เช่น KBANK – SCB – BAY เนื่องจากราคาปัจจุบันค่อนข้างต่ำ และความกังวลต่อ Spread NIM ลดลง , กลุ่มส่งออก CPF – KCE ได้ประโยชน์จากทิศทางค่าเงินบาทอ่อน , BEM ถูกนำเข้าคำนวณใน SET50 ขณะที่แนวโน้มรายได้ปรับเพิ่มขึ้นจากการเปิดรถไฟฟ้าสายสีม่วงในเดือน ส.ค.นี้ และ CPALL รับปัจจัยบวกการบริโภคที่คาดจะเพิ่มขึ้นในช่วงเทศกาลฟุตบอลยูโร 2016
                